text: চৌদ্দগ্রামে বাসে পেট্রোলবোমায় ৭ জন নিহতSANGBAD21.COM
  প্রকাশিত: ৩ ফেব্রুয়ারি ২০১৫, ৬:৪২ পূর্বাহ্ন
  নিউজ ডেস্ক :: কুমিল্লার চৌদ্দগ্রাম উপজেলার ঢাকা-চট্টগ্রাম মহাসড়কে যাত্রীবাহী বাসে দুর্বৃত্তদের ছোড়া পেট্রোলবোমায় সাত যাত্রী নিহত হয়েছেন। এ ঘটনায় দগ্ধ হয়েছেন কমপক্ষে ২০ যাত্রী।
  সোমবার রাত সাড়ে ৩টায় উপজেলার কালিকাপুর ইউনিয়নের জগমোহনপুরে এ ঘটনা ঘটে।
  জানা গেছে, কক্সবাজার থেকে ঢাকাগামী আইকন পরিবহনের একটি বাস ওই স্থানে এলে দুর্বৃত্তরা পেট্রোলবোমা নিক্ষেপ করে। এতে মুহূর্তের মধ্যে বাসটিতে আগুন ধরে যায়। খবর পেয়ে ফায়ার সার্ভিসকর্মীরা ঘটনাস্থলে পৌঁছে আগুন নিয়ন্ত্রণে আনে। বাসের কয়েক যাত্রী জানালা দিয়ে লাফিয়ে প্রাণে বাঁচতে পারলেও ততক্ষণে দগ্ধ হয়ে মারা যান পাঁচজন। আরও দগ্ধ হয়েছেন অন্তত ২০ যাত্রী। তবে পুড়ে যাওয়ার কারণে মৃতরা পুরুষ না নারী তা চিহ্নিত করা যাচ্ছে না।
  মিয়ারবাজার মহাসড়ক ফাঁড়ির ইনচার্জ নাজিম উদ্দিন জানান, এ ঘটনায় সাতজন নিহত ও অন্তত ২০ জন দগ্ধ হয়েছেন। নিহতদের পরিচয় এখনও জানা যায়নি। দগ্ধদের প্রথমে চৌদ্দগ্রাম উপজেলা স্বাস্থ্য কমপ্লেক্সে ও পরে কুমিল্লা মেডিকেল কলেজ হাসপাতালে পাঠানো হয়েছে।